Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 246/05)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 87

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Adresse: Infanta Isabel, 1, E-28071 Madrid

Tlf. (34) 913 47 54 94

Fax (34) 913 47 54 10.

2. Ansøgende sammenslutning 2.1.-2.2. Navn og adresse: Asociación Nacional Avileña-Negra Ibérica: Plaza de Sofraga, 1 - E-05001 Avila

Asociación de Criadores de Charolais de España: Lonja de Extremadura-Avda. Rodríguez de Ledesma, 3 - E-10001 Cáceres

Asociación Nacional de Carne de Retinto: C/ Murcia, 5-1o A - E-28045 Madrid

Asociación Extremeña de Limusin: Lonja de Extremadura-Avda. Rodríguez de Ledesma, 3 - E-10001 Cáceres

Asociación de Productores Agroganaderos de Monfragüe y su Entorno (APAME): Plaza de España, 1 - E-10520 Toril (Cáceres)

Asociación de ganaderos de Berrenda (Berrenda): C/ Adelardo Covarsí, 1 - E-06005 Badajoz

Matadero Municipal de Badajoz: Polígono Industrial El Nevero, s/n E-06004 Badajoz

Asociación de Cooperativas de Regantes de Extremadura (Acorex): Avda. Juan Carlos I, 41 - E-06800 Mérida

Asociación Ganaderos del Reino: C/ Agustina de Aragón, 16 - E-06004 Badajoz

Fabricantes de Pienso: C/ San José, 68 - E-06200 Almendralejo

SS. Cooperativa Comercialización "Dehesa de Extremadura": Lonja de Extremadura-Avda. Rodríguez de Ledesma, 3 - E-10001 Cáceres

Sociedad Cooperativa "Cuatro Lugares": Lonja de Extremadura-Avda. Rodríguez de Ledesma, 3 - E-10001 Cáceres

Asociación de Mujeres Familiares de Ámbito Rural (Amfar): Lonja de Extremadura-Avda. Rodríguez de Ledesma, 3 - E-10001 Cáceres

2.3. Sammensætning: Producenter/forarbejdere (x) andet (x)

3. Produktets art: Kategori 1.1 - Fersk kød af kvæg.

4. Varespecifikation (sammenfatning af betingelserne i artikel 4, stk. 2)

4.1. Navn: "Ternera de Extremadura"

4.2. Beskrivelse: Betegnelsen "Ternera de Extremadura" er udelukkende forbeholdt kød fra slagtekroppe af ekstensivt opdrættet kvæg af de lokale racer "Retinta", "Avileña-Negra Ibérica", "Morucha", "Blanca Cacereña"og "Berrendas" og krydsninger af disse med "Charolais"- og "Limousin"-racerne, som er fuldt ud tilpasset det omgivende miljø, samt krydsninger mellem de nævnte lokale racer (i første generation kan dyr, der fremkommer ved krydsning, anvendes til avl, men i anden generation kun til kødproduktion). BGB-betegnelsen kan kun anvendes på kvæg af ovennævnte type.

Efter dyrenes alder og fodertype inden slagtningen sondres der mellem:

- TERNERAS: Dyr, der slagtes i en alder fra 7 måneder til 12 måneder minus en dag og i hovedsagen er fodret med modermælk, eventuelt suppleret med forhåndsgodkendte fodermidler.

- AÑOJOS: Dyr, der slagtes i en alder fra 12 til 16 måneder minus en dag og er fodret med forhåndsgodkendte fodermidler.

- NOVILLOS: Dyr, der slagtes i en alder fra 16 til 36 måneder og er fodret med forhåndsgodkendte fodermidler.

Kød omfattet af den beskyttede geografiske betegnelse "Ternera de Extremadura" skal have følgende karakteristika:

I. Ternera: Kød med skinnende rød farve, hvidt fedt, fast konsistens, let fugtighed og fin tekstur.

II. Añojo: Kød med en farve mellem klar rød og purpurrød, hvidt fedt, fast konsistens, let fugtighed og fin tekstur.

III. Novillo: Kød med kirsebærrød farve, flødefarvet fedt, fast konsistens, let fugtighed, fin tekstur og moderat intramuskulært fedtniveau.

De nævnte slagtekroppe skal opfylde følgende normer:

1. Slagtekroppe i klasse A og E ifølge Rådets forordning (EØF) nr. 1208/81.

2. Kropsbygning: E, U, R, O.

3. Fedningsgrad: 2, 3 og 4.

4. Hygiejne: i overensstemmelse med EØF-normer og nationale normer.

5. pH-værdi 24 timer efter slagtning i Longissimus dorsi ved 5.-6. ribben: under 6.

4.3. Geografisk område: Det geografiske produktionsområde for dyr, hvis kød kan få den beskyttede geografiske betegnelse "Ternera de Extremadura", omfatter følgende distrikter og de deri beliggende kommuner: Alburquerque, Almendralejo, Azuaga, Badajoz, Brozas, Cáceres, Castuera, Coria, Don Benito, Herrera del Duque, Hervás, Jaraíz de la Vera, Jerez de los Caballeros, Logrosán, Llerena, Mérida, Navalmoral de la Mata, Olivenza, Plasencia, Puebla de Alcocer, Trujillo og Valencia de Alcántara.

Forarbejdningsområdet er det samme som produktionsområdet.

I det beskyttede geografiske område anvendes især de såkaldte dehesa-græsgange, som er typiske for det ekstensive opdræt i Middelhavsområdet.

Disse arealer indgår i Extremadura i en kombination af jordbrug, kvægbrug og skovbrug, som har gjort det muligt at bevare den biologiske mangfoldighed og naturområderne, fordi man ikke kun har udnyttet enkelte ressourcer, men har kunnet sprede produktionen på samtlige tilgængelige ressourcer og samtidigt anvendt forskellige typer kvæg. Det er inden for disse enestående rammer, at kvæget opdrættes.

Denne produktions store betydning for Extremadura ses af, at dehesa-arealerne udgør ca. 43 %, eller 1800000 ha, af regionens samlede areal. Heraf har næsten 1000000 ha træbevoksning.

4.4. Bevis for oprindelse: Den beskyttede geografiske betegnelse må kun anvendes på kød af ekstensivt opdrættet kvæg af de lokale racer "Retinta", "Avileña-Negra Ibérica", "Morucha", "Blanca Cacereña" og "Berrendas" og krydsninger af disse med "Charolais"- og "Limousin"-kvæg, som er fuldt ud tilpasset det omgivende miljø, samt mellem de nævnte lokale racer, der i første generation kan anvendes til avl og i anden generation alene til kødproduktion.

Kvaliteten og oprindelsen af det produkt med den beskyttede geografiske betegnelse, der når forbrugeren, sikres ved de kontrol- og analyseforanstaltninger, der gennemføres af kontrolorganet (Consejo Regulador) på bedrifterne, opfedningsstederne, slagterierne og opskæringsanlæggene opført i de forskellige registre for den geografiske betegnelse i overensstemmelse med kvalitets- og procedureforskrifterne.

Når hele den ovennævnte kontrol er afsluttet, vurderer kontrolorganets certificeringsudvalg, der består af repræsentanter for alle berørte parter, de opnåede resultater, for at der kan træffes en objektiv og upartisk beslutning. Hvis certificeringsudvalget beslutter sig for certificering, udsteder kontrolorganet certifikatet til den pågældende registrerede part. Produktet markedsføres med oprindelsesgaranti ved mærkning med en nummereret etiket eller kontroletiket fra kontrolorganet.

4.5. Fremstillingsmetode: Moderkøerne holdes i en ekstensiv produktionsform med de til denne svarende metoder og den traditionelle anvendelse af naturressourcer. Kvæget opstaldes ikke, men holdes derimod ude hele året rundt. Som foder anvendes græs fra græsgangene eller andet foder fra økosystemet i Extremadura, som er tilgængeligt hele året, om nødvendigt suppleret med halm, hø, korn, bælgplanter og fiberkoncentrater.

Kalvene bliver hos mødrene og dier, indtil de er mindst 5 måneder gamle.

Bedækningen i de pågældende områder skal planlægges på en sådan måde, at fødslerne finder sted, når der er flest græsningsressourcer. Herved er der overensstemmelse mellem kvægets ernæringsbehov og græsproduktionen, for det er på det tidspunkt, hvor kalvene dier, at ernæringsbehovet er størst.

Slagtningen af dyrene og udskæringen af slagtekroppene foregår i selve regionen Extremadura og udelukkende på slagterier og opskæringsanlæg, der på forhånd er godkendt og registreret af kontrolorganet.

4.6. Tilknytning: Dehesa-arealernes økosystem er gennem århundrederne blevet skabt ved menneskets påvirkning af middelhavsskovområderne, og det omfatter store arealer i Extremadura, hvor kvægproduktionen traditionelt er indgået i en ekstensiv driftsform med balance mellem dyrearterne (tamme og vilde), miljøet og den menneskelige påvirkning.

Den ekstensive driftsform hænger snævert sammen med udnyttelsen af de meget store græsgange til opdræt af kvæg, der i kraft af sin type har tilpasset sig miljøet perfekt. Det hårde klima og jordens ringe bonitet har været medvirkende til, at kvægbruget er blevet så vigtigt.

Dehesa-kvægbruget er karakteriseret ved, at dyrene fuldt ud udnytter de tilgængelige græsningsmuligheder og herigennem dækker en stor del af deres energiforbrug.

En stor mangfoldighed af blomster, herunder mange etårige selvsåede planter, giver ekstra foderreserver.

Træbevoksningerne har stor betydning, i og med at de bidrager til at øge ressourcernes forskelligartethed.

Dehesa-arealerne er skifer- og granitrige områder dækket af et tyndt lag af den typiske sydlige brunjord, som er sur og har tendens til at erodere.

I den træbevoksede del af dehesa-arealerne finder man navnlig steneg (Qercus ilex) og korkeg (Quercus suber) og i mindre omfang farveeg (Quercus lusitanica), kastanje (Castanea sativa) og stilkeg (Quercus robur). Fra træerne kommer bl.a. agern, kviste og blade, som kvæget æder, når græsproduktionen er lille.

Der findes også en kratvegetation, og her er de hyppigst forekommende planter cistusrose (Cistus ladaniferus), gyvel (Sarothamnus scoparius), sort cistusrose (Cistus monspeliense) og torngyvel (Genista sp.)

Græsgangene kan alt efter jordbundsforholdene klassificeres på følgende måde:

- Græsgange på granitgrund

Løs og sandet jord: Dårlige og ufrugtbare jorder. De udtørrer hurtigt, når forårsregnen hører op. Her finder man især etårige, lave græsvækster (Vulpia periballia) og bælgplanter med ringe næringsværdi (T. angustifolium og stellatum).

Sandede jorder: Mere frugtbare jorder, som giver større og bedre græsproduktion og tørrer langsommere ud. Her findes højere græs med en større evne til at sætte skud (Agrostis, Poa etc.) og etårige bælgvækster med større næringsværdi (Ornithopos, T. Cherleri, T. Arvense, T. Campestre etc.)

- Græsgange på skifergrund

Magre jorder på skifergrund: Meget begrænset produktion af dårlig kvalitet; sparsom græsbevoksning og lille forekomst af bælgplanter. Denne type arealer kaldes "pastos finos".

Middeltykt jordlag på skifergrund: Udgør en stor del af arealerne i hele produktionsområdet. Her finder man hovedsagelig etårige græsser (Dactylys og Phalaris) og bælgplanter med høj næringsværdi (T. resupinatum, T. subterraneum, Ornithopus Biserrula etc.). Tilfredsstillende produktion og kvalitet. Holder i et vist omfang på vandet og udtørrer senere end arealerne med løs sandjord.

Tykt jordlag på skifergrund: Jordlag på mere end 20 cm. Udgør ligesom den foregående arealtype en stor del af græsgangene. Her finder man mange græsser og bælgplanter med en højere næringsværdi end den foregående type jorder.

- Græsgange på aflejringer fra tertiærtiden og kvartærtiden

Magre jorder med få bælgplanter og græsser. Her er en stor forekomst af siv (Juncus) og affodille (Asphodelus) på grund af den utilstrækkelige dræning om vinteren. Når regnen hører op, tørrer de hurtigt ud.

- Majadales

Græsgange, der udgør en lille del af produktionsområdet. De giver et tidligt udbytte og tørrer langsomt ud. Produktionen er stor og af høj kvalitet. Findes på alle typer jorder og er resultatet af, at kvæget i perioder græsser på disse arealer og derved tilfører dem organisk materiale. Blandt de her forekommende planter er Poa bulbosa, T. subterraneum og Trifolium, Scorpiurus, Medicago og Biserrula, som er planter med stor næringsværdi.

- Andre græsgange i særlige områder: i bjergområder

Kvæget har fuldt ud tilpasset sig de forskellige miljøer og kan udnytte samtlige typer græsgange, der som ovenfor beskrevet varierer meget med hensyn til vegetationsproduktivitet og -kvalitet og til og med omfatter meget ufrugtbare arealer.

Udover græsgangene finder man i dehesa-økosystemet også en produktion af agern, korn til foderbrug (hvede, byg, havre og rug), kork, brænde, trækul m.m. Der er derfor ikke tvivl om, at dehesa-arealerne i en landbrugsregion som Extremadura har meget stor økonomisk betydning, og de tegner sig da også for 45 % af den lokale landbrugsproduktion.

Inden for kvægbruget er kødkvæg på grund af græsproduktionen blevet næsten enerådende, og kun i områder med kunstvanding er der nogle små malkebesætninger.

Som en følge af de ekstensive kvægbrugssystemer er det i dag nødvendigt at bevare og fremme de lokale racers anlægspræg.

Forskellige undersøgelser (jf. Espejo Díaz, M; García Torres, S, Características específicas y diferenciadoras de las carnes de ganado Bovino de las dehesas españolas) har vist, at de kvalitetsegenskaber, som forbrugeren primært efterspørger, øges betydeligt hos de racer, der opdrættes på græsgangene.

4.7. Kontrolinstans Navn: Consejo Regulador de la Indicación Geográfica Protegida "Ternera de Extremadura"

Adresse: Avda. Ruta de la Plata, 4 - E-10001 Cáceres

Tlf. (34) 927 62 91 46

Fax (34) 927 62 91 47

Consejo Regulador de la Indicación Geográfica Protegida "Ternera de Extremadura" opfylder norm UNE-EN 45.011.

4.8. Mærkning: Alle slagtekroppe, hvorfra udskæringerne skal omfattes af den beskyttede geografiske betegnelse, forsynes af den af kontrolorganet dertil udpegede person med et mærke, der identificerer og garanterer oprindelsen.

Mærkningen foretages på ydersiden af de to halve slagtekroppe og anbringes, så hver enkelt del af slagtekroppen uden vanskelighed kan identificeres efter udskæringen.

Kontrolorganet udsteder også de tilsvarende nummererede kontroletiketter, der anbringes på stykker bestemt til salg, og som klart angiver både BGB-logoet og betegnelsen "Ternera de Extremadura" samt andre oplysninger, kontrolorganet skønner hensigtsmæssige for at sikre, at de beskyttede produkter kan spores i henhold til den på området gældende lovgivning.

4.9. Krav i nationale bestemmelser - Lov 25/1970 af 2. december 1970 om vindyrkning, vin og alkohol og gennemførelsesbestemmelser hertil vedtaget ved dekret 835/1972 af 23. marts 1972.

- Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/1992 for så vidt angår oprindelsesbetegnelser og geografiske betegnelser for landbrugsprodukter og levnedsmidler.

- Kongeligt dekret 1643/99 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nr.: ES/00220/02.01.10.

Dato for modtagelsen af den fuldstændige ansøgning: 29. juli 2003.